ഒറ്റപ്പാലം കോടതിക്കെട്ടിടം സംരക്ഷിക്കണമെന്നു പുരാവസ്തു വകുപ്പ് ഒറ്റപ്പാലം: നൂറ്റാണ്ടു പിന്നിട്ട ഒറ്റപ്പാലം കോടതിക്കെട്ടിടം സംരക്ഷിക്കണമെന്ന് കേന്ദ്ര പുരാവസ്തു വകുപ്പ് നിലപാടു സ്വീകരിച്ചതോടെ പുതിയ കെട്ടിട നിര്മാണം ത്രിശങ്കുവില്. സര്ക്കാരിന്റെ മുന്പില് ഇനി രണ്ടു മാര്ഗങ്ങള് മാത്രമാണുള്ളത്. ഒന്നുകില് പുരാവസ്തു വകപ്പിന്റെ റിപ്പോര്ട്ട് നിരാകരിച്ച് നിലവിലുള്ള കെട്ടിടം പൊളിച്ചു നീക്കുകയോ അല്ലാത്തപക്ഷം മറ്റൊരിടത്തേക്കു പുതിയ കോടതി കെട്ടിട നിര്മാണം മാറ്റുകയോ ചെയ്യുക. കണ്ണിയംന്പുറത്ത് സിവില് സ്റ്റേഷന് പരിസരത്ത് പുതിയ കോടതി സമുച്ചയ നിര്മാണത്തിനാവശ്യമായ സ്ഥലസൗകര്യമുള്ള കാര്യം ഇതിനായി ചൂണ്ടിക്കാണിക്കപ്പെടുന്നു. നേരത്തെ ഒറ്റപ്പാലം മിനി സിവില് സ്റ്റേഷന് നിലവിലുള്ള കോടതി കെട്ടിടത്തിനോട് ചേര്ന്നാണ് നിര്മിക്കാന് തീരുമാനിച്ചിരുന്നത്. എന്നാല് കോടതി പരിസരത്തുള്ള നൂറ്റാണ്ട് പിന്നിട്ട ആല്മരം ഇതിനായി മുറിച്ചു നീക്കേണ്ട സാഹചര്യം രൂപപ്പെട്ടിരുന്നു. ഇതിനെതിരെ വ്യാപകമായി പ്രതിഷേധം ഉയര്ന്നതോടെയാണ് സിവില് സ്റ്റേഷന് കണ്ണിയന്പുറത്തേക്കു മാറ്റി സ്ഥാപിച്ചത്. പുതിയ കോടതി സമുച്ചയ നിര്മാണവും ഇതേ അവസ്ഥയിലേക്കാണ് പോകുന്നതെന്ന് ചൂണ്ടി കാണിക്കപ്പെടുന്നു. നൂറുവര്ഷത്തിലേറെ പഴക്കമുള്ള കോടതിക്കെട്ടിടം പൊളിക്കാതെ സംരക്ഷിക്കണമെന്നു ചൂണ്ടി കാട്ടിയാണ് കഴിഞ്ഞ ദിവസം കേന്ദ്ര പുരാവസ്തുവകുപ്പ് റിപ്പോര്ട്ട് നല്കിയത്. ആര്ക്കിയോളജിക്കല് സര്വേ ഓഫ് ഇന്ത്യ സൂപ്രണ്ടിംഗ് ആര്ക്കിയോളജിസ്റ്റാണ് ജില്ലാ ഭരണകൂടത്തിന് ഇതു സംബന്ധിച്ച റിപ്പോര്ട്ടു നല്കിയത്. പൈതൃക കെട്ടിടമായിക്കണ്ട് യഥാര്ഥരൂപത്തിനു മാറ്റംവരാത്ത രീതിയില് സംരക്ഷിക്കണമെന്നാണ് റിപ്പോര്ട്ടില് പറയുന്നത്. കോടതിക്കെട്ടിടത്തിന്റെ പഴക്കം കാണിക്കുന്ന രീതിയില് ഒറ്റപ്പാലത്ത് സിവില് സബ് കോടതിയും മുന്സിഫ് കോടതിയും ഉണ്ടായിരുന്നതായി ബ്രിട്ടീഷ് സര്ക്കാരിന്റെ സെറ്റില്മെന്റ് ഓഫീസര് സര് ചാള്സ് അലക്സാണ്ടര് ഇന്നസ് 1908ല് പ്രസിദ്ധീകരിച്ച മലബാര് ഗസറ്റില് പറയുന്നുണ്ട്. ഇന്ഡോകോളോണിയല് വാസ്തുവിദ്യാ ശൈലിയിലുള്ള കോടതിക്കെട്ടിടത്തിന് 100 വര്ഷത്തിലേറെ പഴക്കമുണ്ടെന്നാണ് ഈ രേഖകള് സാക്ഷ്യപ്പെടുത്തുന്നതെന്നും റിപ്പോര്ട്ടില് പറയുന്നു. കോടതിക്കെട്ടിടത്തിനു ജീര്ണതയുണ്ട്. വിള്ളലുകളും പ്രത്യക്ഷപ്പെട്ടിട്ടുണ്ട്. നിലവില് ഈ കെട്ടിടത്തില് കോടതി പ്രവര്ത്തിക്കുന്നുണ്ട്. കെട്ടിടം പരിപാലിക്കുന്നതിനും സമയബന്ധിതമായി നന്നാക്കുന്നതിനും സംരക്ഷിക്കുന്നതിനും ഇതേ വകുപ്പിനോട് ആവശ്യപ്പെടാമെന്നും റിപ്പോര്ട്ടില് പറയുന്നു. നിലവിലെ കെട്ടിടം പൊളിച്ച് ഒറ്റപ്പാലത്തെ എല്ലാ കോടതികളെയും ഒരുകുടക്കീഴിലാക്കുന്ന രീതിയില് കോടതിസമുച്ചയം നിര്മിക്കാന് 23.35 കോടി രൂപയുടെ ഭരണാനുമതി ലഭിച്ചിരുന്നു. കെട്ടിടം പൈതൃകമായി നിലനിര്ത്തണമെന്ന പാലക്കാട് ഹിസ്റ്ററി ക്ലബ് പരാതി നല്കുകയും ഇതില് പുരാവസ്തുവകുപ്പും ജില്ലാ ഭരണകൂടവും പരിശോധന നടത്തുകയും ചെയ്തിരുന്നു. ഒറ്റപ്പാലം കോടതിസമുച്ചയം സംരക്ഷിക്കണമെന്ന വിഷയത്തില് തീരുമാനം പുരാവസ്തുവകുപ്പിനു വിട്ടാണ് സാംസ്കാരികവകുപ്പ് പ്രിന്സിപ്പല് സെക്രട്ടറിക്ക് കളക്ടര് റിപ്പോര്ട്ട് നല്കിയിരുന്നത്. സമയബന്ധിതമായി പുതിയ കെട്ടിട നിര്മാണം നടത്താത്ത പക്ഷം അനുവദിക്കപ്പെട്ട തുക നഷ്ടമാകുമോയെന്നും ആശങ്കയുയര്ന്നിട്ടുണ്ട്.